(vovworld)- ປີ 2013, ເຖິງວ່າສະພາບການພາກພື້ນ ແລະ ໂລກມີການຜັນແປໄປຢ່າງສັບສົນທີ່ສຸດກໍຕາມ ແຕ່ສາຍພົວພັນມິດຕະພາບ, ຄວາມສາມັກຄີແບບພິເສດ ແລະ ການຮ່ວມມືຮອບດ້ານລະຫວ່າງສອງປະເທດຫວຽດນາມ ແລະລາວໄດ້ຮັບການເພີ່ມທະວີທັງລວງກວ້າງແລະລວງເລິກໃນຫລາຍຂົງເຂດຢ່າງບໍ່ຢຸດຢັ້ງ. ໃນລາຍການໂອ້ລົມກັບເພື່ອນລາວພາກນີ້ ເຊີນທ່ານພ້ອມກັບບັນນາທິການວິທະຍຸກະຈາຍສຽງຫວຽດນາມທົບທວນຄືນບັນດາຈຸດທີ່ພົ້ນເດັ່ນໃນການພົວພັນຮ່ວມມືລະຫວ່າງສອງປະເທດຫວຽດນາມ- ລາວໃນປີຜ່ານມາ.
ກ່ຽວກັບການຮ່ວມມືດ້ານການເມືອງ-ການພົວພັນຕ່າງປະເທດ: ປີ 2013 ຄະນະຜູ້ແທນຂັ້ນສູງພັກ, ລັດ, ລັດຖະບານ ແລະ ສະພາແຫ່ງຊາດສອງປະເທດໄດ້ປະຕິບັດການຢ້ຽມຢາມ, ພົບປະເຊິ່ງກັນ ແລະ ກັນ. ໃນນັ້ນເປັນຫນ້າສົນໃຈແມ່ນການຢ້ຽມຢາມຫວຽດນາມ ຂອງທ່ານນາຍົກລັດຖະມົນຕີລາວ ທອງສິງ ທຳມະວົງ, ທ່ານຮອງນາຍົກລັດຖະມົນຕີ ສົມສະຫວາດ ເລັ່ງສະຫວັດ ແລະ ການຢ້ຽມຢາມລາວ ຂອງທ່ານນາຍົກລັດຖະມົນຕີ ຫງວຽນເຕີນຢູງ ແລະ ຮອງນາຍົກລັດຖະມົນຕີ ຫງວຽນຊວນຟຸກ. ໃນການຢ້ຽມຢາມລາວເມື່ອເດືອນ 2/2013 ຂອງທ່ານຮອງນາຍົກລັດຖະມົນຕີ ຫງວຽນຊວນຟຸກ, ສອງຝ່າຍໄດ້ຈັດຕັ້ງພິທີຕັດແຖບຜ້າເປີດສະຫລອງທາງຫລວງ 2E ມີຄວາມຍາວ 68,2 ກິໂລແມັດ ຈາກເມືອງເມື່ອງຂວາ, ແຂວງ ຜົ້ງສາລີຂອງລາວເຖິງດ່ານຊາຍແດນສາກົນ ໄຕຈາງ ແຂວງດ້ຽນບຽນຂອງຫວຽດນາມ, ເຂົ້າຮ່ວມພິທີເປີດສະຫລອງໂຮງງານຜະລິດນ້ຳຕານ ແລະ ໂຮງງານປຸງແຕ່ງຢາງພາລາ ຮ່ວາງແອງ-ອັດຕະປື, ດ້ວຍສະມັດຕະພາບ 25.000 ໂຕນ. ໃນໂອກາດເຂົ້າຮ່ວມກອງປະຊຸມຂັ້ນສູງກ່ຽວກັບການຊຸກຍູ້ການຮ່ວມມືໃນພາກພື້ນຢູ່ລາວ ເມື່ອກາງເດືອນ 3/2013, ທ່ານນາຍົກລັດຖະມົນຕີ ຫງວຽນເຕີນຢູງ ໄດ້ຢ້ຽມຢາມ ແລະ ເຮັດວຽກຢູ່ແຂວງ ຊຽງຂວາງ ພ້ອມກັບທ່ານນາຍົກລັດຖະມົນຕີລາວ ທອງສິງ ທຳມະວົງ ເປັນປະທານຮ່ວມການພົບປະສົນທະນາສົ່ງເສີມການລົງທຶນຂອງຫວຽດນາມເຂົ້າບັນດາແຂວງ ພາກເຫນືອຂອງລາວ.
ເຫດການທີ່ສຳຄັນໜຶ່ງອີກໃນການພົວພັນລະຫວ່າງສອງປະເທດຫວຽດນາມ-ລາວໃນປີ 2013, ນັ້ນແມ່ນ ຫວຽດນາມ ແລະລາວ ຈັດຕັ້ງພິທີຊົມເຊີຍຜົນສຳເລັດຂອງການປັກຫລັກໝາຍຊາຍແດນຫວຽດນາມ -ລາວ ໃນພື້ນທີ່ຕົວຈິງ ແລະ ເປີດສະຫລອງຫລັກໝາຍເລກ 460 ຢູ່ດ່ານຊາຍແດນ ແທງຖູຍ ຂອງເຫງ້ອານ - ນ້ຳອອນ ແຂວງ ບໍລິຄຳໄຊ ເມື່ອວັນທີ 9/7/2013, ເຫດການນີ້ມີຄວາມໝາຍສຳຄັນ, ປະກອບສ່ວນຮັບປະກັນຄວາມສະຫງົບປອດໄພຢູ່ເຂດຊາຍແດນ, ສ້າງຊາຍແດນແຫ່ງສັນຕິພາບ, ມິດຕະພາບ, ສະຖຽນລະພາບ, ຮ່ວມມືພ້ອມກັນພັດທະນາ, ສ້າງເງື່ອນໄຂສະດວກໃຫ້ແກ່ການພັດທະນາເສດຖະກິດສັງຄົມຢູ່ເຂດຊາຍແດນເວົ້າສະເພາະ ແລະ ການພັດທະນາຂອງສອງປະເທດເວົ້າລວມ.
ນອກຈາກການຢ້ຽມຢາມຂັ້ນສູງລະຫວ່າງການນຳສອງປະເທດແລ້ວ, ປີ 2013, ການພົບປະແລກປ່ຽນຄະນະຜູ້ແທນທຸກຂັ້ນກໍ່ດຳເນີນໄປເປັນປະຈຳ. ຫວຽດນາມ ແລະ ລາວ ຍັງສົມທົບກັນຢ່າງແຫນ້ນແຟ້ນໃນບັນດາການເຄື່ອນໄຫວການຕ່າງປະເທດ, ເປັນຕົ້ນໃນບັນດາເວທີປາໄສຮ່ວມມືພາກພື້ນ ແລະ ສາກົນ.
ກ່ຽວກັບການຮ່ວມມືປ້ອງກັນຊາດ-ປ້ອງກັນຄວາມສະຫງົບ
ສອງປະເທດບັນລຸໄດ້ບັນດາໝາກຜົນເປັນຫນ້າຊື່ມຊົມໃນການຮັກສາຄວາມສະຫງົບຢູ່ເຂດຊາຍແດນ, ສະກັດກັ້ນການເຄື່ອນໄຫວຄ້າຂາຍເຖື່ອນ, ອາດຊະຍາກຳ, ຕ້ານກົນອຸບາຍ ”ຜັນແປ່ໂດຍສັນຕິ”. ປີ 2013, ກະຊວງປ້ອງກັນປະເທດ, ປ້ອງກັນຄວາມສະຫງົບສອງປະເທດກໍໄດ້ດຳເນີນການຢ້ຽມຢາມ, ຈັດຕັ້ງກອງປະຊຸມ, ການສຳມະນາຫຼາຍຄັ້ງເພື່ອແລກປ່ຽນບົດຮຽນກ່ຽວກັບວຽກງານປ້ອງກັນຕ້ານອາດຊະຍາກຳທີ່ກ່ຽວຂ້ອງເຖິງຄວາມສະຫງົບຄວາມເປັນລະບຽບຮຽບຮ້ອຍຢູ່ເຂດຊາຍແດນ, ເປັນເອກະພາບຍູ້ແຮງວຽກງານໂຄສະນາເພື່ອໃຫ້ປະຊາຊົນຢູ່ເຂດຊາຍແດນສອງປະເທດຍົກສູງສະຕິລະມັດລະວັງ ແລະ ເຂົ້າໃຈແຈ້ງກ່ຽວກັບກົນອຸບາຍຂອງບັນດາກຳລັງທີ່ເປັນປໍລະປັກ, ຕ້ານທຳລາຍປະເທດຊາດ ແລະ ຄວາມສາມັກຄີແບບພິເສດຫວຽດນາມ -ລາວ.
ກ່ຽວກັບການຮ່ວມມືເສດຖະກິດ-ການຄ້າ
ປີ 2013, ລັດຖະບານລາວ ໄດ້ອອກຫນັງສືອະນຸຍາດລົງທຶນໃຫ້ແກ່ 12 ໂຄງການຂອງຫວຽດນາມ ດ້ວຍຍອດຈຳນວນເງິນລົງທຶນ 138 ລ້ານ USD, ຍົກຈຳນວນໂຄງການລົງທຶນຂອງບັນດາວິສາຫະກິດຫວຽດນາມຢູ່ລາວຂຶ້ນເຖິງ 412 ໂຄງການ ດ້ວຍຍອດຈຳນວນເງິນລົງທຶນກວ່າ 5 ຕື້ USD, ເຮັດໃຫ້ຫວຽດນາມກາຍເປັນໜຶ່ງໃນບັນດາປະເທດນຳຫນ້າໃນຈຳນວນ 52 ປະເທດ ແລະ ເຂດແຄ້ວນລົງທຶນຢູ່ລາວ. ໃນ 11 ເດືອນຂອງປີ 2013, ວົງເງິນການຄ້າສອງສົ້ນຫວຽດນາມ-ລາວບັນລຸ 968 ລ້ານ USD, ເພີ່ມຂຶ້ນ 23% ເມື່ອທຽບໃສ່ໄລຍະດຽວກັນຂອງປີ 2012. ນອກນັ້ນ ກະຊວງອຸດສາຫະກຳ ການຄ້າສອງປະເທດ ກໍໄດ້ສົມທົບກັນຈັດຕັ້ງບັນດາກອງປະຊຸມ, ການສຳມະນາ, ງານຕະຫລາດນັດເພື່ອຊຸກຍູ້ການຮ່ວມມືເສດຖະກິດການຄ້າລະຫວ່າງສອງປະເທດ. ໃນນັ້ນເປັນຫນ້າສົນໃຈ ແມ່ນງານຕະຫລາດນັດການຄ້າ ລາວ ຫວຽດນາມ ດຳເນີນໄປຢູເທດສະບານ ປາກເຊ ເມື່ອຕົ້ນເດືອນ 4/2013. ງານຕະຫລາດນັດຄັ້ງນີ້ໄດ້ດຶງດູດການເຂົ້າຮ່ວມຂອງວິສາຫະກິດສອງປະເທດເກືອບ 100 ແຫ່ງ ດ້ວຍກວ່າ 180 ຮ້ານວາງສະແດງ, ໃນນັ້ນ120 ຮ້ານແມ່ນຂອງວິສາຫະກິດຫວຽດນາມ 70 ແຫ່ງ, 60 ຮ້ານ ແມ່ນວິສາຫະກິດລາວ 30 ແຫ່ງ. ນີ້ແມ່ນງານຕະຫລາດນັດສາກົນ ຫວຽດນາມ - ລາວ ເປັນຄັ້ງທຳອິດໄດ້ຮັບການຈັດຕັ້ງຢູ່ພາກໃຕ້ຂອງລາວ.
ກ່ຽວກັບການຮ່ວມມືວັດທະນະທຳ-ສຶກສາ
ປີ 2013, ລັດຖະບານຫວຽດນາມ ໄດ້ສະຫງວນ 825 ທຶນສຶກສາໃຫ້ແກ່ພະນັກງານ, ນັກຮຽນ, ນັກສຶກສາລາວ. ລັດຖະບານ ລາວ ໄດ້ສະຫງວນ 48 ທຶນສຶກສາໃຫ້ແກ່ພະນັກງານ, ນັກຮຽນຫວຽດນາມ. ທ່ານ ອຸຄຳ ແສງແກ້ວມີໄຊ, ອັກຄະລັດຖະທູດລາວ ປະຈຳຫວຽດນາມ ໃຫ້ຮູ້ວ່າ:
ສຽງທ່ານອຸຄຳ
ກ່ຽວຂ້ອງເຖິງຂົງເຂດວັດທະນະທຳການສຶກສາ, ວັນທີ 9/9/2013, ກະຊວງສຶກສາ-ບຳລຸງສ້າງຫວຽດນາມສົມທົບກັບກະຊວງສຶກສາທິການ ແລະກິລາ ລາວໄດ້ຈັດຕັ້ງພິທີມອບສົ່ງໂຮງຮຽນມັດທະຍົມເຄິ່ງກິນນອນໃຫ້ແກ່ແຂວງ ຊຽງຂວາງ ລວມມູນຄ່າກວ່າ 63 ຕື້ດົ່ງ ຊື່ງແມ່ນຂອງຂວັນຂອງລັດຖະບານ ຫວຽດນາມທີ່ມອບໃຫ້ລາວ. ມີເຫດການວັດທະນະທຳເປັນຫນ້າສົນໃຈໜຶ່ງອີກ ນັ້ນແມ່ນພິທີລົງມືກໍ່ສ້າງເຂດອະນຸສອນສະຖານຫໍພິພິດທະພັນ ໂຮ່ຈິມີນ ຖືກຈັດຂຶ້ນໃນວັນທີ 18/4 ຢູ່ບ້ານ ຊຽງວາງ ແຂວງ ຄຳມ່ວນ ໂດຍຫໍພິພິດທະພັນ ໂຮ່ຈິມີນ ຂອງຫວຽດນາມ ແລະ ຫໍພິພິດທະພັນໄກສອນ ພົມວິຫານຂອງລາວ ສົມທົບກັນຈັດຕັ້ງ.
ນອກນັ້ນ ບັນດາຂົງເຂດການຮ່ວມມືຄື: ຄົມມະນາຄົມຂົນສົ່ງ, ວິທະຍາສາດເຕັກໂນໂລຊີ, ຖະແຫລງຂ່າວທ່ອງທ່ຽວ ແລະ ກິລາ.. ລະຫວ່າງສອງປະເທດກໍບັນລຸໄດ້ໝາກຜົນທີ່ຕັ້ງຫນ້າຫລາຍຢ່າງ, ປະກອບສ່ວນສຳຄັນເຂົ້າໃນການປັບປຸງ ແລະ ເພີ່ມທະວີສາຍພົວພັນມິດຕະພາບທີ່ເປັນມູນເຊື້ອ, ຄວາມສາມັກຄີແບບພິເສດຫວຽດນາມ- ລາວ.
ທ່ານຜູ້ຟັງທີ່ເຄົາລົບ, ທີ່ທ່ານຫາກໍຮັບຟັງແມ່ນບັນດາຈຸດພົ້ນເດັ່ນໃນການພົວພັນລະຫວ່າງຫວຽດນາມ ແລະລາວໃນປີ 2013. ດ້ວຍສາຍພົວພັນທີ່ເປັນມູນເຊື້ອຍາວນານ, ຄວາມສາມັກຄີມິດຕະພາບແບບພິເສດ ແລະ ການຮ່ວມມືຮອບດ້ານລະຫວ່າງສອງປະເທດ, ຫວັງວ່າ, ປີ 2014 ການພົວພັນຮ່ວມມືລະຫວ່າງສອງປະເທດຫວຽດນາມ ແລະ ລາວ ຈະບັນລຸໝາກຜົນອັນດີງາມກວ່າອີກ ແລະ ເຊື່ອມໂຍງຢ່າງເລິກເຊິ່ງເຂົ້າໃນພາກພື້ນ ແລະໂລກ.